[{"text_idx": "#000001", "text": "La dutaga eventego estis organizata de la Eu\u0306ropa Parlamento kaj invitis junulojn inters\u0302ang\u0302i ideojn pri la estonteco de Eu\u0306ropo kune kun aktivuloj el junularaj organizoj, fakaj spertuloj kaj EU-decidfarantoj. Du el la kernaj celoj ankau\u0306 estis interesigi junulojn pri junulara agado kiel instrumento por atingi demokration kaj partoprenigi ilin en EU-balotoj. Alvenis 8 500 junuloj el la tuta Eu\u0306ropo (ne nur el Eu\u0306ropa Unio!) por partopreni en diversspecaj atelieroj, c\u0302eesti sesiojn kun EU-politikistoj, viziti budojn de junularaj organizoj kaj aliaj institucioj kaj kunfesti dum vesperaj koncertoj."}, {"text_idx": "#000002", "text": "La 20 delegitoj de TEJO prizorgis aktivaj\u0302ojn sub la titolo \u201cLingvaj Perspektivoj\u201d, kiuj konsciigis junulojn pri la graveco de lingvo(j) por atingi inkluzivecon kaj partopreni en la socio. Notinde la aktivaj\u0302oj temis pri lingvaj rajtoj, lingva diverseco, genroinkluziva lingvouzo, interkultura komunikado kaj Esperanto. Krome, ni celis ebligi inters\u0302ang\u0302on inter junuloj el diversaj sociaj kaj kulturaj fonoj."}, {"text_idx": "#000003", "text": "C\u0302e nia budo, junaj vizitantoj tre scivolemis pri TEJO kaj la aktivaj\u0302etoj, kiujn ni ofertis. TEJO-trejnistoj kaj faciligantoj sukcese okazigis atelieron pri lingvo kaj seksismo kaj panelan diskuton pri la graveco de lingvaj rajtoj por partopreno de junuloj en demokratio. Kiel spertulo pri lingvaj kaj malplimultaj rajtoj ni invitis Fernand de Varennes, Speciala Raportisto de Unuig\u0302intaj Nacioj pri minoritataj aferoj. Pliaj gastoj estis la junularaj aktivuloj Jessy\u0301 Jo\u0301nsdo\u0301ttir (LUF \u2013 la islanda junulara konsilio), Nina Grmus\u030ca (EFIL \u2013 European Federation for Intercultural Learning) kaj Giorgos Papaioannou (ESN \u2013 Erasmus Student Network)."}, {"text_idx": "#000004", "text": "Krom niaj surlokaj taskoj ni ankau\u0306 profitis de la evento por viziti la modernan Parlamentan konstruaj\u0302on kaj la urbocentron de Strasburgo, kie ni inter alie gustumis flamkukojn, la tipa plado de la alsaca regiono."}, {"text_idx": "#000005", "text": "Multaj el la materialoj verkitaj de TEJO por EJO 2023 nun trovig\u0302as en la Aktivula Akademio de TEJO. Volonte profitu je ili kaj sciigu nin pri plibonigendaj\u0302oj!"}]